**Tematiske satsinger i utlysning med frist 14. november 2025 kl. 12:00**

Det legges til rette for søknad på 8 ulike tematiske innretninger:

* Utredning av større mengder overskuddsenergi – utredningsstøtte
* Utredning av nærvarmeanlegg – utredningsstøtte
* Utredning av fleksibilitets- og effektavlastningsløsninger for enkeltstående virksomheter og for næringsparker
* Støtte til utredning for elektrisk drevne prosesser i industri og anlegg eller for en etablert næringspark
* Utredning av energieffektiv utfasing av større mengder fossile brensler
* Støtte til utredning av energieffektiv utfasing av større mengder fossile brensler. Det er mulig å søke om støtte på opp til 2 MNOK med varighet av prosjektene på opptil ett år.
* Utnyttelse av overskuddsenergi - investeringsstøtte
* Støtte til investering i tiltak for å gjenvinne overskuddsenergi fra produksjonsprosessen til intern eller ekstern bruk
* Utfasing av fossilt drevne arbeidsprosesser - investeringsstøtte
* Støtte til investering i elektrifisering av mekaniske arbeidsprosesser som tidligere har vært forsynt med fossile brensler
* Utfasing av fossile tørke- og inndampingsprosesser – investeringsstøtte
* Støtte til investering i konvertering fra fossilt innfyrt til enten fornybare løsninger eller elektrisitet til tørking og inndamping
* Energieffektiv utfasing av fossile brensler - investeringsstøtte
* Støtte til investering i tiltak som konverterer fra fossile brensler til fast biobrensel eller varmepumper til prosessvarme-formål
* NB: Gjelder kun for større prosjekter med støttebehov over 3 millioner kroner (maks støtte er 10 MNOK)

Målsettingen er at det på dette støtteprogrammet skal kunne gjennomføres effektiv saksbehandling og uten å etterspørre utfyllende informasjon fra søker. Mangelfullt utfylte søknader vil derfor avvises.

For utfylling av søknaden anbefales det å benytte seg av Enovas veiledere for utfylling ([investeringsstøtte](https://www.enova.no/download?objectPath=upload_images/B6AD7E4F60E1440CA578881CAAA381DC.pdf&filename=Veileder%20til%20utfylling%20av%20s%C3%B8knad%20tematiske%20satsinger%20industri.pdf), [utredningsstøtte](https://www.enova.no/download?objectPath=upload_images/340EE5354A6048438200DA5401EDAE38.pdf&filename=Veileder%20til%20s%C3%B8knad%20om%20utredningsst%C3%B8tte.pdf)) slik at dere sikrer at dere svarer ut all informasjon som er nødvendig for å behandle søknaden.

NB: For prosjekter med omsøkt støtte over 3 millioner kroner må det legges ved en prosjekt­beskrivelse i tråd med Enovas [mal for prosjektbeskrivelse](https://www.enova.no/download?objectPath=upload_images/250762B9C3AA432198262F1C80C94BB0.pdf&filename=Mal%20for%20prosjektbeskrivelse%20klima-%20og%20energisatsinger%20i%20industrien%20over%203%20MNOK%20_1_.pdf) for dette programmet. Tekstboksene kan da svares ut ved å henvise til prosjektbeskrivelsen. For prosjekter med omsøkt støtte 3 MNOK eller lavere må tekstboksene benyttes godt til å beskrive eksisterende løsning, hva det skal investeres i (inkludert spesifisering av kostnadene fordelt på enkeltposter), og hvilke resultater som skal oppnås i fremtidige klima- og energiresultater. NB: Vi tar ikke mot vedlegg med ytterligere opplysninger for disse mindre prosjektene, hvis vi ikke spesifikt spør etter det på et tema.

**Tema 1: Utredning av større mengder overskuddsenergi (forutsetning å se på akkumulerings-løsninger). Bedriftens totale energibruk må minst være 5 GWh - utredningsstøtte**

Mange produksjonsbedrifter har betydelige mengder overskuddsvarme som de i dag ikke utnytter og som riktig håndtert kan gi betydelige reduserte klimagassutslipp eller energigevinster, men så kommer de ikke videre fordi kunnskapsgrunnlaget ikke er godt nok.

Enova ønsker her søknader fra aktører som har minst 5 GWh i årlig energibruk – og som har større mengder overskuddsenergi fra produksjonen som kunne vært utnyttet til et klima- eller energiformål. Utredningen skal inkludere kostnadsgrunnlaget, konsekvenser og gevinstene for den tenkte løsningen. Det er en forutsetning for å kunne få støtte, at det også utredes mulige akkumuleringsløsninger.

Støtte kan ikke gis til prosjekter som gjennomføres på grunn av eller i påvente av kommuniserte lovpålegg.

Generelt for utredningsstøtte: Dersom virksomheten planlegger å investere i et klima- eller energiprosjekt og har behov for å utrede kostnadsgrunnlaget, konsekvenser og gevinstene før en investeringsbeslutning kan tas, er det mulig å søke støtte til å gjennomføre nødvendig utredning.

Støtten gis til utredninger og dokumentasjon av konkrete og identifiserte investeringsprosjekt (ikke mulighetsstudier) for utnyttelse av overskuddsenergien. Prosjektene som utredes må være knyttet til energi-, effekt- og/eller klimagassintensive aktiviteter i industrien, og ha en ambisjon om et klima- eller energiresultat for et framtidig investeringsprosjekt som tilsvarer minst 75 000 kg CO2-ekv/år, minst 250 000 kWh/år, eller et vesentlig redusert behov for effektuttak. Nødvendig instrumentering (loggere, målere) for å kunne gjennomføre utredningen kan inngå i kostnadene, men utgjøre maks 20 % av disse.

Utredningen skal gi tilstrekkelig grunnlag for å kunne foreta en investeringsbeslutning hos søker. Det skal utredes prosjekter innen teknologier som er tilgjengelige i markedet, og som kan knyttes opp mot en eksisterende produksjon. Det åpnes for å søke støtte til å utrede tiltak som ikke nødvendigvis finner plass innenfor de til enhver tid annonserte tematiske satsinger hos Enova.

Støtten kan utgjøre inntil 50 % av godkjente dokumenterte merkostnader[[1]](#endnote-2), og er oppad begrenset til 500 000 kroner. Vi gjør oppmerksom på at prosjektene vil rangeres opp mot hverandre internt sett i forhold til hva de vil utløse.

**Tema 2: Utredning av nærvarmeanlegg - utredningsstøtte**

Enova ønsker å stimulere til økt bruk av fellesløsninger for varme. For de som vurderer å etablere en energisentral basert på fornybar energi, og som har muligheten til å levere varme til nærliggende virksomheter, gis det nå muligheten til å få støtte til utredning. Dersom virksomheten planlegger å investere i et nærvarmeanlegg, er det gjerne behov for å utrede kostnadsgrunnlaget, konsekvenser og gevinstene før en investeringsbeslutning kan tas.

Støtten gis til å utrede en nyetablering av energisentral, der en har mulighet til å tilknytte flere ulike aktører gjennom et mindre distribusjonsnett, innenfor et avgrenset geografisk område.

Anleggets størrelse for å avlaste elektrisk effektuttak skal dokumenteres.

Hvis det viser seg at tilgjengelig varmeproduksjon etter en utredning vil kunne bli noe større enn 3 MW, og en ønsker å gå videre til en investeringsbeslutning, henvises det til vårt program for fjernvarme. Anlegg under 3 MW kan søke investeringsstøtte gjennom varmesentralprogrammet.

Her gis ikke støtte til å utrede intern bruk, men til nytte for eksterne aktører.

Fjernvarmeaktører, som ønsker å utrede utvidelse med tilknytning til allerede eksisterende fjernvarmenett, er **ikke** kvalifisert til å søke på dette temaet.

Sentralen kan være basert på bioenergi (flis, briketter, pellets), varmepumpe væske-vann, solfangeranlegg, spillvarme, eller en kombinasjon av disse. Energisentralen må m.a.o. være basert på fornybare energikilder til produksjonsformål og/eller bygningsoppvarming/kjøling til nærliggende virksomheter.

Vi ser slike prosjekter som gunstig for å kunne avlaste energisystemet.

Aktører som kvalifiserer til Innovasjon Norge (IN) sine tilbud for fornybar energi i landbruket, herunder bioenergibaserte anlegg for varmesalg, henvises til IN - og faller da utenfor målgruppen for denne tematiske satsningen.

Støtten gis til utredning og dokumentasjon for et fremtidig investeringsprosjekt, inkl. forretningsmodell for varmesalg og drift av energisentralen. Denne må komme klart frem i sluttrapporten. Prosjektene som utredes må være knyttet til energi-, effekt- og/eller klimagassintensive aktiviteter i industrien, og ha en ambisjon om et energiresultat for et framtidig investeringsprosjekt som tilsvarer minst 75 000 kg CO2-ekv/år, minst 250 000 kWh/år, eller et vesentlig redusert behov for effektuttak. Gjør også rede for eventuelle reduserte klimagassutslipp.

Utredningen skal gi tilstrekkelig grunnlag for å kunne foreta en investeringsbeslutning hos søker.

Støtten kan utgjøre inntil 50 % av godkjente dokumenterte merkostnader1, og er oppad begrenset til 500 000 kroner. Vi gjør oppmerksom på at prosjektene vil rangeres opp mot hverandre internt sett i forhold til hva de vil utløse.

**Tema 3: Utredning av fleksibilitets- og effektavlastningsløsninger for elektrisk drevne prosesser i industri og anlegg inkl. næringsparker- utredningsstøtte**

Mange sitter med ideer til gode forbedringsprosjekter som de forventer vil kunne gi fleksibilitet, betydelige reduserte klimagassutslipp eller energigevinster, men kommer ikke videre fordi kunnskapsgrunnlaget ikke er godt nok.

Støtten gis på denne utlysingen til virksomheter, selvstendige eller til en eksisterende næringspark, som enten har eksisterende elektriske løsninger, eller vurderer å konvertere til elektrisk løsning (bort fra fossile varmeprosesser) som kan påvirke kapasitet i nettet. Utredningen skal inkludere kostnadsgrunnlaget, konsekvenser og gevinstene for den tenkte løsningen som kan utløse økt fleksibilitet innad i bedriften/næringsparken, men også utad med nettleverandør/-eier. Netteiers involvering må beskrives i utredningen.

Her ser vi etter helhetlige systemløsninger som også vil bidra til avlastning av det eksisterende nettet. Prosjektene som utredes må være knyttet til energi-, effekt- og/eller klimagassintensive aktiviteter i industrien, og ha en ambisjon om et effektresultat for et framtidig investeringsprosjekt som tilsvarer minst 100 kW. Synergieffekter til nabovirksomheter må utredes og synliggjøres for næringsparker, og teller positivt i vår vurdering om dere er kun en enkeltstående virksomhet. Løsninger som gjør det mulig å utnytte prisvariasjoner må inngå.

Temaet dekker ikke utredning av overskuddsenergi-utnyttelse. For dette henvises det til generelle utredningsutlysinger som dekkes på andre søknadsfrister. Det dekker heller ikke utredning av solcelleprosjekter.

Utredningen skal gi tilstrekkelig grunnlag for å kunne foreta en investeringsbeslutning hos søker, og de involverte virksomhetene i en næringspark. Det skal utredes prosjekter innen teknologier som er tilgjengelige i markedet, og som kan knyttes opp mot eksisterende produksjon. For næringsparker åpnes det for å kunne utrede dette på et tidlig stadium, slik at parken er mer bevisste på hvilke typer ny næringsvirksomhet som det bør legges til rette for, i samspill med andre.

Det åpnes for å søke støtte til å utrede tiltak som ikke nødvendigvis finner plass innenfor de til enhver tid annonserte tematiske satsinger hos Enova.

Dersom det er flere selskap (et konsortium) som skal søke støtte til et felles prosjekt, skal ett selskap være ansvarlig for søknaden og kontraktsinngåelsen med Enova, og som representerer de øvrige selskapene bak søknaden. Alle selskapene som deltar i konsortiet, må være registrert i enhetsregisteret i Brønnøysund og oppfylle alle krav for å kunne motta statsstøtte.

Støtten kan utgjøre inntil 50 % av godkjente dokumenterte merkostnader1, og er oppad begrenset til 500 000 kroner.

**Tema 4: Utredning av energieffektiv utfasing av større mengder fossile brensler - utredningsstøtte**

Industriens energibruk er i stor grad knyttet til ulike varmeprosesser. Stasjonær forbrenning av fossile brensler til varmeformål fører til store klimagassutslipp. Enova vil nå tilby støtte til utredning av energieffektiv utfasing av større mengder fossile brensler. Det er mulig å søke om støtte på opp til 2 MNOK med varighet av prosjektene på opptil ett år.

Støtten gis til utredninger og dokumentasjon av konkrete og identifiserte investeringsprosjekt (ikke mulighetsstudier) for at fossile brensler kan fases ut og utnyttelsen av overskuddsenergien får sin velfortjente plass i industriens energisystemer.

**Utredningen må være knyttet til et prosjekt som skal kvalifisere til støtteprogrammet «Store klima- og energisatsinger i industrien» se** [**https://www.enova.no/bedrift/industri-og-anlegg/store-klima--og-energisatsinger-i-industrien/**](https://www.enova.no/bedrift/industri-og-anlegg/store-klima--og-energisatsinger-i-industrien/)

Enova gir utredningsstøtte til prosjekter som skal:

* Utnytte overskuddsenergi til varmeformål internt eller eksternt
* Utnytte overskuddsenergi til kraftproduksjon
* Konvertere fossile brensel til fast biobrensel
* Utfase fossile brensler på en energieffektiv måte

Støtten kan utgjøre inntil 50 % av godkjente dokumenterte merkostnader[[2]](#footnote-2), og er oppad begrenset til 2 000 000 kroner. Vi gjør oppmerksom på at prosjektene vil rangeres opp mot hverandre internt sett i forhold til hva de vil utløse.

Støtte kan ikke gis til utredningsprosjekter som gjennomføres for å oppfylle lovpålagte krav (f.eks. «Forskrift om kost-nytteanalyse av mulighetene for å utnytte overskuddsvarme»)

##

## **Tema 5: Utnyttelse av overskuddsenergi – investeringsstøtte**

## Industrien har mange varmestrømmer som kan utnyttes til varme- eller kraftformål, men som i dag går til spille. Enova ønsker å stimulere til økt utnyttelse av overskuddsenergi, med hovedvekt på økt utbredelse av teknologi og løsninger som har overføringsverdi utenfor den enkelte bedrift, og teknologi som har potensiale til å kunne etablere seg i markedet uten støtte på sikt. Gjennom dette temaet kan det søkes investeringsstøtte til å gjennomføre denne type tiltak.

Overskuddsenergi-ressursen må være direkte knyttet til industriprosessen og avtrekk eller avløp fra denne. Generell gjenvinning med varmepumpe fra ventilasjonsluft i produksjonshall eller lignende, faller *ikke* inn under dette temaet.

Vi er åpne for alle former for energigjenvinning som innebærer at overskuddsvarme som ellers går til spille kan utnyttes til oppvarmingsformål i virksomheten – det være seg til prosess eller romopp­varming. Vi åpner for at overskuddsvarme kan leveres til nærliggende virksomheter (minst 3). Forretningscase og hvem som vil ha ansvar for drift og vedlikehold av de eksterne delene må da beskrives. Omsøkte kostnader må belastes søker.

Dette temaet kan søkes også dersom prosjektet medfører reduksjon av kvotepliktige utslipp eller utløsing av frikvoter (inntekter fra kvotebesparelser skal da inntektsføres i prosjektets kontantstrøm).

Enova gir ekstra bonus i rangeringskriteriene til:

* varmepumper som benytter spillvarme som innsatsfaktor for å levere høytemperaturvarme (>80 °C). Oppgi installert effekt
* prosjekter som benytter naturlige arbeidsmedier (f.eks. CO2 eller NH3) vil bli særlig prioritert
* kraftproduksjon fra overskuddsenergikilder ned mot 60-70 °C
* prosessintegrasjon eller annen utnyttelse av varme inn i en produksjonsprosess
* at energien som gjenvinnes i hovedsak (mer enn 60 %) føres tilbake i prosessen, kun i begrenset grad til bygningsoppvarming
* deling av overskuddsvarme som gir økt energifleksibilitet og reduserte effektuttak
* gode akkumuleringsløsninger (minimum volum over 500 liter per akkumulator)

Prosjekter med store investeringer i infrastruktur henvises til program for fjernvarme. Særlig innovative prosjekter kan søke programmet Industri 2050.

Prosjekter som har behov for mer enn 10 millioner kroner i støtte henvises til programmet Store klima- og energisatsinger i industrien.

## **Tema 6: Utfasing av fossilt drevne arbeidsprosesser - investeringsstøtte**

Enova ønsker å stimulere til å erstatte fossil energi med klimavennlige alternativer, det vil her si utstyr i stasjonær bruk der fossilt drevet maskineri kan erstattes av helelektriske løsninger (kjøretøy/anleggsmaskiner kan søke programmet for «Utslippsfrie anleggsmaskiner»).

Prosjekter som støttes i 2025 er:

* knusere for stein
* sikteverk
* kverner for trevirke
* elektriske transportbånd
* fastmonterte strømtilkoblede sorteringskraner til erstatning for dieseldrevet utstyr

Husk å oppgi dagens forbruk av fossilt brensel i beskrivelsen av prosjektet (i liter eller m3), samt gjerne effektstørrelse og driftstimer for den nye løsningen. Det kan kun søkes støtte til helelektrisk utstyr som knyttes til nett, ikke hybride løsninger.

**NB: Vi støtter bare utstyr med helelektriske funksjoner (helt elektrifisert drivlinje, for minimalt energitap: gir bedre virkningsgrad og mindre strømforbruk).**

Selve den fysiske maskinen/utstyret må utgjøre den vesentlige delen (mer enn 60 %) av kostnadene. Det er ikke anledning til *kun* å søke støtte til infrastruktur.

Tilgjengelighet til strøm og nettkapasitet må kunne synliggjøres ved søknad.

Anleggsbidrag som ikke er avskrivbart, kan ikke tas med i kostnadsgrunnlaget.

**Tema 7: Utfasing av fossile tørke- og inndampingsprosesser - investeringsstøtte**

Enova ønsker å stimulere til erstatning av fossil energi med klimavennlige alternativer. Her vil det vil si utstyr som benyttes til tørking og fordamping/inndamping i bearbeiding av produkter, eller i produksjonen av næringsmidler, og som kan erstattes av fornybare løsninger eller elektrisitet.

Husk å oppgi dagens forbruk av fossilt brensel i beskrivelsen av prosjektet (i liter eller m3), samt effektstørrelse og driftstimer for den nye løsningen.

Løsningene som omsøkes må samtidig vise til mest mulig optimal utnyttelse av den overskuddsenergien som prosjektet genererer.

Løsninger som introduserer effektreduserende/effektregulerende tiltak premieres.

NB! Selve den fysiske maskinen/utstyret må utgjøre den vesentlige delen (mer enn 60 %) av kostnadene. Det er ikke anledning til *kun* å søke støtte til infrastruktur for elektrifisering.

Anleggsbidrag som ikke er avskrivbart, kan ikke tas med i kostnadsgrunnlaget..

**Tema 8: Energieffektiv utfasing av fossile brensler**

Bruk av fossile energibærere til varmeformål i industrien innebærer vesentlige klimagassutslipp. Enova ønsker å stimulere til erstatning av fossil energibruk til varmeformål med klimavennlige alternativer, dvs.

• Fast biobrensel

• Varmepumper som ikke benytter luft som ekstern varmekilde, og der arbeidsmediet har GWP under 100. Prosjekter som benytter naturlige arbeidsmedier (f.eks. CO2 eller NH3) vil prioriteres. Oppgi tilført effekt til aktuell varmepumpeløsning.

• Solfangere

(Ved introduksjon av varmepumper vil effektreduserende/effektregulerende tiltak premieres.)

Konvertering til bioolje/biogass støttes ikke.

Kvotepliktige anlegg kan ikke søke på dette temaet.

**NB:** Temaet gjelder kun for større prosjekter med støttebehov over 3 MNOK. Det må dermed (som nevnt over) fylles ut en god prosjektbeskrivelse (se *«Mal for prosjektbeskrivelse Klima- og energisatsinger i industrien over 3 MNOK»*) samt «*Lønnsomhet- og budsjettmal investeringsprosjekt»*, begge som vedlegg til søknaden.

1. For utredninger av klima- eller energitiltak vil ofte hele kostnaden være en merkostnad, siden en utredning er noe man gjør i tillegg til andre planlagte driftsaktiviteter og ordinære utredninger. [↑](#endnote-ref-2)
2. For utredninger av klima- eller energitiltak vil ofte hele kostnaden være en merkostnad, siden en utredning er noe man gjør i tillegg til andre planlagte driftsaktiviteter og ordinære utredninger. [↑](#footnote-ref-2)